Up-920/05
Natisni
Opravilna št.:
Up-920/05
Datum odločitve:
23. 2. 2006
ECLI:
ECLI:SI:USRS:2006:Up.920.05
Akt:
Ustavna pritožba A. A. zoper:
– odločbo Višjega sodišča v Celju št. PRpv 456/2005 z dne 15. 7. 2005 v zvezi z odločbo Sodnika za prekrške Slovenske Konjice št. P-1082/03 z dne 19. 11. 2004 in
– odločbo Višjega sodišča v Celju št. PRpv 488/2005 z dne 15. 7. 2005 v zvezi z odločbo Okrajnega sodišča Slovenske Konjice št. PRs 1082/03 z dne 8. 6. 2005
Izrek:
Ustavna pritožba A. A. zoper:
– odločbo Višjega sodišča v Celju št. PRpv 456/2005 z dne 15. 7. 2005 v zvezi z odločbo Sodnika za prekrške Slovenske Konjice št. P-1082/03 z dne 19. 11. 2004 in
– odločbo Višjega sodišča v Celju št. PRpv 488/2005 z dne 15. 7. 2005 v zvezi z odločbo Okrajnega sodišča Slovenske Konjice št. PRs 1082/03 z dne 8. 6. 2005
se ne sprejme.
Evidenčni stavek:
Ker z izpodbijanimi odločbami očitno niso bile kršene človekove pravice, kot jih zatrjuje pritožnik v tipizirani ustavni pritožbi, Ustavno sodišče ustavne pritožbe ni sprejelo v obravnavo.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
5.3.13.3 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31) - Dvostopenjska sodna pristojnost (25).
5.3.13.53 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31) - Pravica do izvajanja dokazov v njegovo korist (29).
5.3.13.13 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31) - Neodvisnost (23).
5.3.13.14 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31) - Nepristranskost (23).
5.3.13.18 - Temeljne pravice - Državljanske in politične pravice - Procesna jamstva, pravica do obrambe in poštenega sojenja (19, 20, 21, 22, 23, 24, 25, 26, 27, 28, 29, 30, 31) - Enakost orožij (22, 14).
Pravna podlaga:
Člen 2, 14, 15, 22, 23, 24, 25, 27, 29, 30, 66, 127, Ustava [URS] 
Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
23. 9. 2005
Vrsta odločitve:
sklep
Vrsta rešitve:
nesprejem ustavne pritožbe
Dokument:
US25762
Dokument v PDF obliki:
Up-920-05.pdf
126 KB
Prenesite datoteko
Up-920/05-5
23. 2. 2006
SKLEP
Ustavno sodišče je v postopku za preizkus ustavne pritožbe A. A. iz Ž. Ž. na seji senata dne 7. februarja 2006 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. zoper:
– odločbo Višjega sodišča v Celju št. PRpv 456/2005 z dne 15. 7. 2005 v zvezi z odločbo Sodnika za prekrške Slovenske Konjice št. P-1082/03 z dne 19. 11. 2004 in
– odločbo Višjega sodišča v Celju št. PRpv 488/2005 z dne 15. 7. 2005 v zvezi z odločbo Okrajnega sodišča Slovenske Konjice št. PRs 1082/03 z dne 8. 6. 2005
se ne sprejme.
Obrazložitev
A.
1. Z odločbo o prekršku št. P-1082/03 z dne 19. 11. 2004 je bil pritožnik spoznan za odgovornega storitve dveh cestnoprometnih prekrškov po tretjem odstavku 127. člena in po točki c) tretjega odstavka 117. člena Zakona o varnosti cestnega prometa (Uradni list RS, št. 30/98 in nasl. – v nadaljevanju ZVCP). Izrečeni sta mu bili enotna denarna kazen in stranska kazen prenehanja veljavnosti vozniškega dovoljenja ter naloženo plačilo stroškov postopka. Višje sodišče je odločbo spremenilo po uradni dolžnosti, pritožbo pa zavrnilo kot neutemeljeno. Z odločbo Višjega sodišča v Celju št. PRpv 488/2005 z dne 15. 7. 2005 je bila zavrnjena pritožba pritožnika zoper odločbo Okrajnega sodišča v Slovenskih Konjicah št. PRs-1082/03 z dne 8. 6. 2005, s katero je bila popravljena očitna pomota v izreku odločbe o prekršku št. P-1082/03 z dne 19. 11. 2004.
2. Pritožnik v tipizirani ustavni pritožbi izpodbija ugotovljeno dejansko stanje in uporabo prava. Zatrjuje, da je sankcija prenehanja veljavnosti vozniškega dovoljenja neustavna in nezakonita, ker naj bi temeljila na protiustavnem 202. členu Zakona o prekrških (Uradni list SRS, št. 25/83 in nasl. ter Uradni list RS, št. 10/91 in nasl. – ZP). Zatrjuje kršitve 22., 25. in 29. člena Ustave. Z odločbo o prekršku naj bi mu odvzeli znanje vožnje, ki je neodtujljiva pravica. Z navedbo, da niso bili upoštevani razbremenilni dokazi ter da nastopajo policisti tudi v vlogi prič, zatrjuje kršitev pravice do izvajanja dokazov v korist obdolženca iz tretje alineje 29. člena Ustave. Navaja, da elektronski alkotest ne meri koncentracije alkohola v krvi in da njegov rezultat ne more biti dokaz. Z izpodbijano odločitvijo naj bi mu bilo onemogočeno zagotavljanje dela in preživetja, s čimer naj bi bila kršena 2. in 66. člen Ustave. Meni, da pravna pouka v odločbah ne zagotavljata učinkovitega pravnega sredstva, saj roka ne omogočata priprave obrambe. Ker zoper izpodbijani odločbi ni mogoče vložiti izrednega pravnega sredstva, uveljavlja kršitev 25. in 127. člena Ustave. Meni, da je bil obravnavan drugače kot drugi in se pri tem sklicuje na odločbo Sodnika za prekrške Ptuj št. P-4207/03 z dne 23. 10. 2003. Zatrjuje tudi kršitev pravic iz 14., 15., 23., 24., 26., 27. in 30. člena Ustave ter navaja številne mednarodne konvencije.
B.
3. Pritožnikove trditve, povezane s postopkom o prekrških, se nanašajo na pravilnost ugotovljenega dejanskega stanja in na uporabo prava. Ustavno sodišče ni instanca sodiščem, ki odločajo v sodnem postopku, in ne presoja samih po sebi nepravilnosti pri ugotavljanju dejanskega stanja ter pri uporabi materialnega in procesnega prava. V skladu s prvim odstavkom 50. člena Zakona o Ustavnem sodišču (v nadaljevanju ZUstS) Ustavno sodišče preizkusi le, ali so bile z izpodbijano sodno odločbo kršene človekove pravice ali temeljne svoboščine.
4. Pritožnik navaja, da je izrečena stranska kazen prenehanja veljavnosti vozniškega dovoljenja neustavna. V zvezi s tem se Ustavno sodišče sklicuje na svojo odločbo št. U-I-213/98 z dne 16. 3. 2000 (Uradni list RS, št. 39/2000 in OdlUS IX, 58), v kateri je ugotovilo, da izpodbijane določbe ZVCP, ki določajo to sankcijo in omogočajo njeno izrekanje v postopku o prekršku, niso v neskladju z Ustavo.
5. Pritožnik zatrjuje kršitev pravice do pravnega sredstva iz 25. člena Ustave. Po tej določbi je vsakomur zagotovljena pravica do pritožbe ali drugega pravnega sredstva proti odločbam sodišč in drugih državnih organov, organov lokalne skupnosti in nosilcev javnih pooblastil, s katerimi ti odločajo o njegovih pravicah, dolžnostih ali pravnih interesih. Pravico do pritožbe je pritožnik imel in jo tudi izkoristil. S pavšalno navedbo, da mu pritožbeni rok ne zagotavlja pravice do učinkovitega pravnega sredstva, pritožnik  ne utemelji kršitve pravice iz 25. člena Ustave. Očitek pritožnika, da zoper odločbo Višjega sodišča ni mogoče vložiti izrednega pravnega sredstva, tudi ne more biti upošteven, saj Ustava zagotavlja le pravico do pritožbe. Po navedenem očitno ne gre za kršitev 25. člena Ustave.
6. Ustava v 29. členu določa temeljne pravice, ki gredo obdolžencu v kazenskem postopku in katerih namen je, da zagotovijo pošteno sojenje pred neodvisnim in nepristranskim sodiščem. Ustavno sodišče je že v odločbi št. Up-120/97 z dne 18. 3. 1999 (Uradni list RS, št. 31/99 in OdlUS VIII, 126) sprejelo stališče, da morajo biti obdolžencu tudi v postopku o prekršku zagotovljena temeljna jamstva poštenega postopka. Bistveno je, da so obdolžencu dane ustrezne in zadostne možnosti, da zavzame stališče tako glede dejanskih kot glede pravnih vidikov nanj naslovljenega očitka. Iz izpodbijanih odločb izhaja, da je bil pritožnik v postopku o prekršku zaslišan. Pritožnik v ustavni pritožbi ni izkazal, da mu ni bila dana možnost predlagati izvedbe dokazov v njegovo korist ali da se sodišče do predloga ni opredelilo. Navedeno bi bilo relevantno za presojo, ali je podana kršitev pravice iz tretje alineje 29. člena Ustave. Pritožnik le pavšalno navaja, da nastopajo v vlogi priče policisti in da se zato ni mogel braniti. Zato očitno ne gre za kršitev pravice iz tretje alineje 29. člena Ustave in pravice do poštenega postopka (23. člen Ustave). Kolikor se pritožnikov očitek nanaša na vprašanje verodostojnosti izvedenih dokazov, pa mu je treba pojasniti, da sodi to vprašanje v polje proste sodnikove presoje. Ta ni nerazumna in brez podlage v izvedenih dokazih. Tudi zgolj s pavšalnimi navedbami, da pritožbeni rok osmih dni ne omogoča obrambe, pritožnik ne izkaže kršitve pravice iz tretje alineje 29. člena Ustave.
7. Ustavna pravica do enakega varstva pravic iz 22. člena Ustave med drugim zagotavlja, da morajo sodišča v enakih primerih odločati enako. Zgolj s predložitvijo odločbe Sodnika za prekrške Ptuj pritožnik ne izkaže zatrjevanega različnega obravnavanja.
8. Pritožnikovega očitka, da so bile z izpodbijanima odločbama kršene določbe 2., 15.  in 127. člena Ustave, ni mogoče ocenjevati v okviru postopka z ustavno pritožbo. V postopku z ustavno pritožbo Ustavno sodišče presoja le morebitne kršitve človekovih pravic in temeljih svoboščin. Navedene določbe pa se ne nanašajo na posamične človekove pravice ali temeljne svoboščine.
9. Pritožnik očitka, da so mu bile z izpodbijanima odločbama kršene pravice iz 14., 24., 27., 30. in 66. člena Ustave, ni utemeljil, zato ga Ustavno sodišče ni moglo preizkusiti.
10. Ker očitno ne gre za kršitve človekovih pravic ali temeljnih svoboščin, kot jih zatrjuje pritožnik, Ustavno sodišče ustavne pritožbe ni sprejelo v obravnavo.
C.
11. Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednik senata dr. Zvonko Fišer ter člana dr. Ciril Ribičič in dr. Mirjam Škrk. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednik senata
dr. Zvonko Fišer